Egy év próbára bocsátotta a bíróság a köpködõ polgármestert
Egy év próbára bocsátással vetett véget a bíróság ideiglenesen egy mohácsi pereskedésnek: egy magánvádló azzal vádolja a város polgármesterét, hogy leköpte õt egy elfajuló vitában. A szakértõk korábban megállapították: a leköpött férfi arcán talált nyál a polgármestertõl származik.
Haragosa leköpéséért egy év próbára bocsátotta a Pécsi Városi Bíróság csütörtökön Szekó Józsefet, Mohács polgármesterét. A bíróság elsõfokú, nem jogerõs ítéletében tettleges becsületsértésben mondta ki bûnösnek a fideszes politikust, akit kötelezett a mintegy 200 ezer forint bûnügyi költség megfizetésére. Az ügyben Németh Imre magánvádló fordult bírósághoz, miután 2007. május 9-én Szekó József leköpte õt, amikor a polgármester házához ment, hogy felírja a városvezetõ pontos címét.

Szekó József Németh Imrét látva kiment a háza elé, kérdõre vonta a férfit, majd szóváltást követõen leköpte õt. A sértett felkereste a háziorvosát, hogy arcáról levetesse a nyálmintát, majd bírósághoz fordult. Szakértõk megállapították, hogy a minta a polgármestertõl származik. A polgármester tagadta az ellene felhozott vádat, a tárgyaláson azt mondta: a minta egy, a vádló által megszerzett zsebkendõjérõl is származhatott, melybe õ beletüsszentett. Ezt azonban a szakértõi vélemények alapján a bíróság nem fogadta el.

Szekó József és védõje felmentésért fellebbezett, a magánvádló és ügyvédje három nap gondolkodási idõt kért, így az ítélet nem jogerõs. Az ügy a Baranya Megyei Bíróságon folytatódik.

Szekó József és Németh Imre évek óta haragosok, több jogi eljárást is kezdeményeztek egymás ellen. Viszonyuk akkor mérgesedett el, amikor a mohácsi városvezetés nem annak a Mohácsi Trianon Társaságnak a pályamûvét támogatta a tervezett Trianon-emlékmû felállítására, melynek Németh Imre is tagja.
kékfény Mohács